b"\n_START_ARTICLE_\nElias Akselsen\n_START_SECTION_\nBakgrunn\n_START_PARAGRAPH_\nAkselsen tilh\xc3\xb8rer den nasjonale minoriteten tater (romanifolket). Sammen med familien ble han utsatt for forf\xc3\xb8lgelse av myndigheter og kirken. Som ten\xc3\xa5ring dro han derfor til Sverige.\n_START_SECTION_\nMusiker\n_START_PARAGRAPH_\nI Sverige vandret han store deler av 1960- og 1970-\xc3\xa5rene. Her samarbeidet han ogs\xc3\xa5 blant annet med trubadurene Cornelis Vreeswijk og Fred \xc3\x85kerstr\xc3\xb6m. Han returnerte til Norge og startet en omfattende tradisjonsformidling med flere plateutgivelser._NEWLINE_Akselsen har ogs\xc3\xa5 opptr\xc3\xa5dt p\xc3\xa5 konsert sammen med Stian Carstensen p\xc3\xa5 Kongsberg Jazzfestival, der Akselsen for \xc3\xb8vrig ogs\xc3\xa5 opptr\xc3\xa5dte sammen med Ravi og DJ L\xc3\xb8v. Han har opptr\xc3\xa5dt p\xc3\xa5 Telemarkfestivalen, og Spellemannprisen 2002, hvor han var nominert i visesang for Hjemlandsklokker, og i 2003 for Her kommer dine arme sm\xc3\xa5._NEWLINE_Akselsen har siden \xc3\xa5r 2000 samarbeidet n\xc3\xa6rt med produsent Sigbj\xc3\xb8rn Tveite i plateselskapet Via Music. Tveite har sammen med den norsk-canadiske filmfotografen Benjamin Loeb laget TV-dokumentaren ''En tater p\xc3\xa5 vandring'' (NRK 2012) om Akselsens liv. Akselsen har ogs\xc3\xa5 medvirket i filmen Tradra \xe2\x80\x93 i g\xc3\xa5r ble jeg tater (regi: Karoline Frogner, 2004)._NEWLINE_Akselsen er ogs\xc3\xa5 engasjert som lekpredikant i Pinsebevegelsen, er oldebarn av Stor-Johan, grandnev\xc3\xb8 av Tater-Milla og far til artisten Veronica Akselsen. En biografi om ham er utgitt av musikkjournalist i VG Stein \xc3\x98stb\xc3\xb8, Deilig er jorden Aschehoug (2004)._NEWLINE_Akselsen ble utnevnt til statsstipendiat i 2010. Han er enkemann, har tre barn og bor p\xc3\xa5 Skarnes i Hedmark."